Tour de France 2013.
Tour de France 2013. bio je jubilarno 100. izdanje najpoznatije biciklističke utrke na svijetu. Zbog ovog jubileja utrka je u cijelosti išla francuskom teritorijom, a prvi put u historiji vozilo se na Korzici. Također su ubačeni i neki od najpoznatijih uspona u historiji Tour de Francea, uključujući cilj 15. etape na Mont Ventouxu, a u 18. etapi biciklisti su se dvaput penjali uz Alpe d'Huez (cilj je bio na kraju drugog uspona). Utrka je startala 29. juna 213 km dugom etapom od Porto-Vecchia do Bastije (upravo na Korzici), a zaključena je ceremonijalnom etapom koja se završila u Parizu na Elizejskim poljanama 21. jula. U utrci su učestvovala 22 tima. Ukupni pobjednik utrke bio je Britanac Chris Froome, drugi je bio Kolumbijac Nairo Quintana, a treći Španac Joaquim Rodríguez. Njemački sprinter Marcel Kittel bio je prvi vozač u utrci koji je nosio žutu majicu. Kittel je majicu izgubio sljedećeg dana kad je vodstvo preuzeo Jan Bakelants. Nakon njega vodeći u generalnom poretku je bio Australac Simon Gerrans nakon što je njegov tim (Orica-GreenEDGE) pobijedio u timskom hronometru. Gerrans je vodstvo prepustio svom timskom kolegi, Darylu Impeyu. Chris Froome preuzeo je vodstvo u utrci nakon 8. etape, koja je imala cilj na vrhu Ax 3 Domaines. Froome nakon toga nije ispuštao vodstvo do samog kraja utrke, čime je postao drugi britanski biciklist uzastopno koji je pobijedio na Tour de Franceu nakon Bradleya Wigginsa, koji je to učinio godinu ranije. Najbolji penjač bio je Nairo Quintana, koji je bio i najbolji mladi vozač (do 26 godina). Najbolji sprinter bio je Peter Sagan, a najbolji tim Saxo-Tinkoff.